
Sporočilo za javnost
Župan Štihec bo skupaj z otroci v vrtcu Miške zajtrkoval tradicionalni slovenski zajtrk

Murska Sobota, 15. november 2012 - Vlada Republike Slovenije je jutrišnji dan razglasila za dan slovenske hrane, ki ga bomo odslej obeleževali vsak tretji petek v novembru, s tem pa se želi izkazati podporo domačim pridelovalcem hrane in spodbuditi širšo javnost k uživanju lokalno pridelane hrane. Projekt Tradicionalni slovenski zajtrk je nastal na pobudo Čebelarske zveze Slovenije v letu  2011, v samo izvajanje pa so se vključila tako ministrstvo za kmetijstvo, šolstvo in zdravje kot tudi druge institucije in partnerji v projektu.  Projektu se že od samega začetka pridružuje tudi Mestna občina Murska Sobota, župan Anton Štihec pa na ta dan tradicionalno zajtrkuje v enem izmed občinskih vrtcev. Jutri ob 8. uri zjutraj se bo pridružil skupini petletnikov  v vrtcu Miške na Talanjijevi ulici, ki si bodo na rženi kruh iz Mlinopeka namazali domač cvetlični med Čebelarskega društva Murska Sobota, pomursko maslo iz Pomurskih mlekarn, zraven popili skodelico mleka iz kmetije Hari iz Gerlincev, po zajtrku pa pojedli še sočno jabolko iz kmetije Cifer iz Kukeča.

Namen projekta je izobraževati in ozaveščati predšolske otroke in šolsko mladino o pomenu rednega, kakovostno sestavljenega zajtrka, po možnosti iz lokalno pridelane hrane.  Poseben poudarek se posveča tudi samooskrbi, zmanjševanju in ravnanju z odpadno embalažo živil ter poenostavitvi postopkov javnega naročanja za lokalno pridelano hrano v javnih zavodih. S povečevanjem deleža lokalno pridelanih in predelanih živil v naši vsakdanji prehrani ne vplivamo le na naše zdravje, temveč posredno vplivamo tudi na krepitev socialno-ekonomskega položaja slovenskega podeželja in njegovo ohranitev. Župan je ob tem poudarja, da je najpomembnejši cilj te vseslovenske akcije, ki se mu sam z veseljem pridružuje že šesto leto,  otrokom na njim primeren način predstaviti, kako sta pomembna zajtrk in predvsem uživanje hrane, pridelane v Sloveniji. S tovrstnimi akcijami mladi na konkretnem primeru spoznajo pomen pridelovalcev domače hrane ter slovenske čebele, ki je tesno povezana s kmetijstvom in pridelavo hrane.  Preko otrok in njihovih staršev akcija pozitivno prispeva k osveščanju vseh generacij.

